Lwamukaaga, Okitobba 13
Munyweze emikono egiragaye n’amaviivi agajugumira.—Beb. 12:12.
Yakuwa atuwadde bakkiriza bannaffe mu nsi yonna abasobola okutuzzaamu amaanyi. (Beb. 12:12, 13) Abakristaayo mu kyasa ekyasooka bazzangamu bakkiriza bannaabwe amaanyi mu by’omwoyo. Bwe kityo bwe kiri ne leero. Kiki kye tuyinza okukola okuzzaamu abalala amaanyi? Lowooza ku ngeri Alooni ne Kuli gye baawaniriramu emikono gya Musa ng’olutalo lugenda mu maaso. (Kuv. 17:8-13) Naffe tusobola okulaba engeri gye tuyinza okuyambamu abalala. Baani be tuyinza okuyamba? Tusobola okuyamba abo abakaddiye, abalwadde, abayigganyizibwa ab’omu maka gaabwe, aboolekagana n’ekiwuubaalo, oba abafiiriddwa. Era tusobola okuyamba abavubuka abapikirizibwa okwenyigira mu bikolwa ebibi, okuluubirira obuyigirize obwa waggulu, oba okwemalira ku kunoonya ssente. (1 Bas. 3:1-3; 5:11, 14) Tusaanidde okukozesa buli kakisa ke tufuna okuzzaamu abalala amaanyi nga tuli ku Kizimbe ky’Obwakabaka, nga tubuulira, nga tuliirako wamu n’abalala emmere, oba nga tubakubidde essimu. w16.09 1:13, 14
Ssande, Okitobba 14
Mukolenga ebintu byonna olw’okuweesa Katonda ekitiibwa.—1 Kol. 10:31.
Okwagala kwe tulina eri Katonda, eri bakkiriza bannaffe, n’eri abantu b’omu kitundu mwe tubeera kusaanidde okutukubiriza okwambala mu ngeri eweesa obubaka bwaffe ekitiibwa era ereetera Yakuwa ettendo. (Bar. 13:8-10) Ekyo kikulu nnaddala nga twenyigira mu bintu eby’omwoyo, gamba nga tuli mu nkuŋŋaana oba nga tubuulira. Tulina okwambala “mu ngeri esaanira [abantu] abagamba nti bawa Katonda ekitiibwa.” (1 Tim. 2:10) Kya lwatu nti engoye ezisaanira mu kitundu ekimu ziyinza okuba nga mu kitundu ekirala tezisaanira. N’olwekyo, abaweereza ba Yakuwa okwetooloola ensi yonna bafaayo ku mpisa z’omu kitundu mwe babeera, baleme kwesittaza balala. Bwe tuba ku nkuŋŋaana zaffe ennene tusaanidde okwambala mu ngeri esaana mu kifo ky’okukoppa emisono gy’ensi egitasaana. Bwe tukola tutyo, tetujja kutya kumanyisa balala nti tuli Bajulirwa ba Yakuwa. Ate era kijja kutwanguyira okukozesa buli kakisa ke tufuna okubuulira. w16.09 3:7, 8
Bbalaza, Okitobba 15
Buli nnyumba wabaawo eyagizimba, naye eyakola ebintu byonna ye Katonda.—Beb. 3:4.
Ebigambo bya Pawulo ebyo bitegeerekeka bulungi! Ekintu kyonna ekyakula mu ngeri eyeewuunyisa kibaako omuntu ow’amagezi eyakikola. Oyinza okukola kye kimu ng’okubaganya ebirowoozo n’omuntu abuusabuusa nti Bayibuli yava eri Katonda. Sooka omanye ebyo byakkiriza n’ebintu by’anyumirwa okwogerako. (Nge. 18:13) Bw’aba ayagala nnyo ebintu ebikwata ku ssaayansi, ayinza okukwatibwako ennyo singa oyogera ku bintu ebikakasa nti Bayibuli ntuufu ne bw’eba eyogera ku bintu ebya ssaayansi. Abantu abamu bayinza okukwatibwako ennyo bw’obalaga obukakafu obulaga nti obunnabbi n’ebyafaayo ebiri mu Bayibuli byesigika era bituufu. Oba oyinza okwogera ku magezi amalungi agali Bayibuli, gamba ng’ago agali mu kubuulira kwa Yesu okw’oku Lusozi. Kijjukire nti ekigendererwa kyo si kya kuwakana na bantu wabula kya kutuuka ku mitima gyabwe. N’olwekyo, wuliriza bulungi. Buuza ebibuuzo ebituukirawo era ba mukkakkamu ng’oyogera n’abantu, naddala abo abakulu mu myaka. Ekyo kiyinza okubaleetera okuwuliriza by’obagamba. w16.09 4:14-16
lug_Latn lug_Latn lug_Latn lug_Latn lug_Latn lug_Latn plt_Latn lug_Latn lug_Latn